洞庭善慶堂置酒小詩寄之
作者：孫覿
朝代：宋

paragraphs: 幽絕小蓬壺，參差見畫圖。
亂青山四出，一碧水平鋪。
洲蕊紅相照，沙茸細欲無。
蓮房駢百子，橘圃聚千奴。
布穀休催種，提壺且勸酤。
楚腰飛燕燕，秦缶和烏烏。
便旋驚回雪，連娟引貫珠。
西風催畫鷁，落日詠驪駒。
浩蕩川原隔，驚呼歲月徂。
寥寥清夜夢，直擬控摶扶。